सिरसा लघुकथा लेखक शिविर में हुई बातचीत याद आ रही है। लेखक मित्र ने जमीन से एक कंकड़ी उठाई और बोले, ‘‘इस पर भी लघुकथा लिखी जा सकती है।’’ दूसरे ने कहा, ‘‘लघुकथा में यही तो हो रहा है, जहाँ जो देखा ,उसे चुभते हुए किस्से के रूप में लिख दिया, बस।’’ तीसरे मित्र ने उस कंकड़ी को अपनी हथेली पर रखा और कहा, ‘‘इस पर एक अच्छी लघुकथा जरूर लिखी जा सकती है ; लेकिन इसके लिए इसे रचनाकार को लम्बी सृजन प्रक्रिया से गुजरना होगा......तब यह कंकड़ी ऐसी निष्प्राण नहीं रहेगी। वह लेखक की सृजन –प्रक्रिया की आँच से पककर सजीव हो उठेगी। इसमें जीवन की धड़कन स्पष्ट रूप से महसूस की जा सकेगी। ......और तब लेखक को भी लगेगा कि उसने कुछ महत्त्वपूर्ण पा लिया है ,जिसे जल्दी से जल्दी पाठकों से शेयर किया जाना चाहिए।’’ देखा जाए तो उस निष्प्राण कंकड़ी जैसी गढ़ी हुई लघुकथाएँ ही अधिक देखने को मिल रही हैं । लम्बी साधना और मंथन के बाद रची गई रचनाएँ बहुत कम दिखाई देती है।